PREB กำไรปี 65 พุ่ง 46% นิวไฮรอบ 4 ปี เคาะปันผล 0.50 บ. ตั้งเป้าปี 66 รายได้โต 10%
PREB เปิดงบปี 65 กำไรพุ่ง 46% แตะ 354.93 ล้านบาท ทำสถิติสูงสุดรอบ 4 ปี เคาะปันผล 0.50 บ. พร้อมจ่าย 19 พ.ค.66 ตั้งเป้าปี 66 รายได้โต 10% ลุยประมูลงานใหม่ต่อเนื่อง ตุนแบ็กล็อกกว่า 6 พันล้านบาท
PREB กำไรปี 65 พุ่ง 46% แตะ 354.93 ล้านบาท นิวไฮรอบ 4 ปี เคาะปันผล 0.50 บ. พร้อมจ่าย 19 พ.ค.66 ตั้งเป้าปี 66 รายได้โต 10%
1 มี.ค. 2566

นายวิโรจน์ เจริญตรา ประธานเจ้าหน้าที่บริหาร บริษัท พรีบิลท์ จํากัด (มหาชน) หรือ PREB เปิดเผยว่า ภาพรวมผลการดำเนินงานในงวดปี 2565 บริษัทฯมีกำไรสุทธิอยู่ที่ 354.93 ล้านบาท  เพิ่มขึ้น 46 % จากงวดเดียวกันปีก่อนที่มีกำไรสุทธิอยู่ที่ 241.62 ล้านบาทซึ่งเป็นระดับสูงสุดในรอบ 4 ปีนับ ตั้งแต่ปี 2562 ส่วนรายได้รวมอยู่ที่ 5,774.57 ล้านบาท เพิ่มขึ้น 26.50 % จากงวดเดียวกันของปีก่อนที่มีรายได้รวมเท่ากับ 4,564.79 ล้านบาท
“ในปี 2565 บริษัทฯ มียอดรายได้รวมเพิ่มขึ้นจากปีที่ผ่านมา 1,209.78 ล้านบาท โดยเพิ่มขึ้นในทุกส่วน ขณะที่สามารถทํากําไรสุทธิรวมประมาณ 354.93 ล้านบาท สูงกว่าปีที่ผ่านมาถึง 113.31 ล้านบาท เป็นผลมาจากส่วนงานอสังหาริมทรัพย์มียอดโอนเพิ่มขึ้นจากปีก่อนค่อนข้างมาก”นายวิโรจน์ กล่าว
ทั้งนี้ ที่ประชุมคณะกรรมการบริษัทฯ ได้มีมติอนุมัติให้จ่ายเงินปันผลงวดปี 2565 ให้กับผู้ถือหุ้นเป็นเงินสด ในอัตราหุ้นละ 0.50บาท  รวมเป็นเงินปันผลไม่เกิน 154.34 ล้านบาท โดยกำหนดรายชื่อผู้ถือหุ้นที่มีสิทธิรับเงินปันผลในวันที่ 2 พฤษภาคม 2566 และกำหนดจ่ายเงินปันผลดังกล่าวภายในวันที่ 19 พฤษภาคม 2566
สำหรับแผนการดำเนินธุรกิจในปี 2566 บริษัทฯตั้งเป้ารายได้เติบโต 10% โดยธุรกิจรับเหมาก่อสร้างยังเติบโตต่อเนื่อง และธุรกิจพัฒนาอสังหาริมทรัพย์ ซึ่งคาดว่าจะมีอัตราการเติบโตอย่างมีนัยสำคัญ โดยในปี 2566 จะมีรายได้มาจาก 5 โครงการ ประกอบด้วย โครงการพิมนารา ศรีนครินทร์-บางนา โครงการพิมนารา ธรรมศาสตร์-รังสิต โครงการพรีวิลเลจ ธรรมศาสตร์-รังสิต และที่จะเปิดตัวในช่วงปลายปีอีก 2 โครงการ คือ โครงการพิมนารา ศาลายาและโครงการพรรณนา ทวีวัฒนา ซึ่งบริษัทฯ คาดว่าจะมีมูลค่ายอดโอนรวมกันกว่า 1,200 ล้านบาท
นอกจากนี้ บริษัทฯ ตั้งเป้าหมายภายใน 3 ปีจะเพิ่มสัดส่วนกำไรของธุรกิจพัฒนาอสังหาริมทรัพย์เป็น 50% ของกำไรรวมจากปี 2565 มีสัดส่วนอยู่ที่ 20% ขณะที่กำไรมาจากธุรกิจรับเหมาก่อสร้างอยู่ที่ 80%
ขณะที่ธุรกิจรับเหมาก่อสร้าง ปัจจุบันมีงานในมือรอรับรู้รายได้ (backlog) ณ สิ้นปี 2565 อยู่ที่ 6,000 ล้านบาท คาดว่าจะทยอยรับรู้ในระยะเวลา 2 ปี โดยรับรู้ปีนี้ราว 50% และบริษัทฯได้ยื่นประมูลงานรับเหมาก่อสร้างใหม่ ซึ่งเป็นงานก่อสร้างประเภทคอนโดมิเนียม และอาคารสำนักงาน 4 โครงการ รวมทั้งยังมีงานที่รอประมูลใหม่อีกจำนวนมาก